ຊາວຊູດານ ຫຼາຍພັນຄົນ ພາກັນຫຼົບໜີ ຄວາມຮຸນແຮງ
ສປຊ ກ່າວວ່າ ຊາວຊູດານຫຼາຍພັນຄົນ ພາກັນຫຼົບໜີຄວາມຮຸນແຮງ ເຂົ້າໄປໃນປະເທດເພື່ອນບ້ານ
ພະແນກການນຶ່ງຂອງອົງການສະຫະປະຊາຊາດທີ່ຮັບຜິດຊອບກ່ຽວກັບການເຄື່ອນໄຫວຂອງ ອົບພະຍົບກ່າວວ່າມີຜູ້ຄົນຫຼາຍກວ່າ 76,000 ຄົນໄດ້ພາກັນຫຼົບໜີຈາກຊູດານນັບແຕ່ເດືອນ ສິງຫາເປັນຕົ້ນມາ ອົງການຂ້າຫຼວງໃຫຍ່ຮັບຜິດຊອບເລື່ອງອົບພະຍົບຂອງສະຫະປະຊາຊາດຫຼື UNHCR ກ່າວ ໃນມື້ວັນສຸກວານນີ້ວ່າການຫຼັ່ງໄຫຼໜີຂອງຜູ້ຄົນເຂົ້າໄປໃນປະເທດເອທິໂອເປຍແລະຊູດານໃຕ້ ທີ່ເປັນເພື່ອນບ້ານແມ່ນກ່ຽວຂ້ອງກັບບັນຫາຂັດແຍ້ງທີ່ລັດ Blue Nile ຂອງຊູດານທີ່ມີຊາຍ ແດນຕິດກັບປະເທດຊູດານໃຕ້ ອົງການ UNHCR ກ່າວວ່າ ການຈັດສົ່ງຄວາມຊ່ອຍເຫຼືອໄປໃຫ້ພວກອົບພະຍົບແມ່ນບັນຫາ ທ້າທາຍທີ່ໃຫຍ່ທີ່ສຸດອັນນຶ່ງຍ້ອນວ່າປະຊາຊົນຈຳນວນຫຼວງຫຼາຍໄດ້ພາກັນຫຼົບໜີໄປຢູ່ໃນເຂດ ທີ່ສອກຫຼີກຫ່າງໄກ ອົງການສະຫະປະຊາຊາດຊຸກຍູ້ໃຫ້ພວກອົບພະຍົບພາກັນຍ້າຍໄປຍູ້ໃນເຂດທີ່ສາມາດເຂົ້າເຖິງ ໄດ້ຫຼາຍຂຶ້ນເຊັ່ນສູນຕ່າງໆທີ່ມີການຈັດຕັ້ງຢູ່ໃນຊູດານໃຕ້ຊຶ່ງຕັ້ງຫ່າງອອກໄປຈາກບໍລິເວນຊາຍ ແດນທີ່ມີສະຖານະການເອົາແນ່ບໍ່ໄດ້ນັ້ນ ໃນຕົ້ນອາທິດນີ້ທູດພິເສດ 2 ຄົນຂອງສະຫະລັດຮັບຜິດຊອບກ່ຽວກັບຊູດານກ່າວວ່າ ການ ໂຈມຕີຂ້າມຊາຍແດນຢູ່ທີ່ລັດ Kordofan ໃຕ້ ແລະ Blue Nile ໄດ້ຍັງຜົນໃຫ້ເກີດວິກິດ ການທາງດ້ານມະນຸດສະທຳຂຶ້ນໃນບໍລິເວນຊາຍແດນ